Debate: Digital Europe programme
Date: THURSDAY, 29 APRIL 2021
Speaker: Valter Flego
Country: Sweden
Language: HR

Prije svega želim još jednom od srca zahvaliti svima vama na velikoj pomoći i podršci. Uspjeli smo na vrijeme i bez kašnjenja. Digitalna Europa danas dobiva svoj formalni kraj odnosno svoj veliki operativni početak kojeg iskreno jedva svi skupa očekujemo. Od virtualnih sastanaka i glasanja na daljinu, ureda bez papira preko super računala i umjetne inteligencije do pametnih kuća i automobila bez vozača.  Digitalna revolucija događa se, naime, brzo i nepovratno. Istovremeno, negativne ekonomske posljedice covida-19 bit će oštre i teške i upravo tu digitalna industrija igra ključnu ulogu kao glavni alat za povećanje konkurentnosti i otpornosti Europe. Kao snažan alat za bolji standard građana i njihov ugodniji život i svakodnevni rad, kao pokretač značajnih novih izvora prihoda temeljenih na najsuvremenijim poslovnim modelima i uslugama.  Digitalno je kao i zeleno. Glavni cilj ovoga mandata. Glavni cilj ovog desetljeća u našoj modernoj Europi, a široka primjena digitalnih tehnologija i rješenja ključna je za prevladavanje investicijskog jaza koji utječe i na privatno i na javno. U 2021. godini kada se s nostalgijom prisjećamo daleke već 2019. važnost digitalnog neupitna je i za najveće skeptike. Da, svi smo se, htjeli to ili ne, u protekloj godini digitalizirali. Naš rad, poslovanje, komunikacija privatna i poslovna, druženja i slobodno vrijeme. U proteklih godinu dana sve je zavidnom brzinom digitalizirano, ali da bi se postigla prekretnica u gospodarstvima ta digitalizacija mora biti poduprta i istinskom digitalnom transformacijom. To znači dublju promjenu koja se bavi unutarnjim procesima, ljudskim vještinama i našom kulturom jer začelje Europe rezervirano je za one koji podcjenjuju važnost digitalne transformacije. Zato digitalna Europa želi dati svoj doprinos u jačanju Europe u kojoj i digitalne tehnologije omogućuju bolje zdravstvene i općenito sve javne usluge. Kvalitetnije obrazovanje, uspješniju borbu protiv klimatskih promjena, digitalnu transformaciju poslovanja javnih i privatnih poduzeća, prometa, turizma, industrije, medicine, čitavog gospodarstva i čitave industrije. Jednako važno, digitalnom Europom želimo ojačati povjerenje građana u digitalne tehnologije apsolutno štiteći njihovu privatnost, sigurnost i potrošačka prava, a povećavajući transparentnost i brzinu dobivenih usluga. Digitalnom Europom želimo pridonijeti ostvarenju europske digitalne neovisnosti i jačanju konkurentnosti u svjetskoj digitalnoj ekonomiji, ali istovremeno odgovorno se postavljamo i prema novim generacijama, novim procesima i novim radnim mjestima.  Program Digitalna Europa odigrat će značajnu i snažnu ulogu u sljedećim godinama, ali želim ostati apsolutno realan u svojim predviđanjima. 7,5 milijardi eura puno je novaca. I tim novcima na primjer jedna Hrvatska može znatno ubrzati svoj prelazak na e-društvo. Međutim, digitalna Europa je samo jedna i po sebi ipak limitirana pomoć, jedan program, i nije to program za izgradnju digitalnih kapaciteta s najviše europskih novaca. Zato, važno je da između europskih programa postoji suradnja i sinergija, da postoji koordinacija, da se zna tko i na koji način radi. Važna je komplementarnost s drugim programima, primjerice s Horizon Europe programom koji sa svojih gotovo 100 milijardi eura pokriva puno šire područje kao i s višegodišnjim financijskim okvirom 2021.-2027.  Digitalno i zeleno, poštovane kolegice i kolege, su dakle dvije neizostavne stavke svakog sljedećeg europskog programa i projekta, i ključni prioriteti programskog razdoblja pred nama. Želi li Europa u narednim godinama postati lider, a ne ostati  I zato, za kraj, želim pozvati javni sektor, sveučilišta, obrazovne institucije, privatni sektor, mala srednja i velika poduzeća da pripremaju projekte jer je ovo povijesna generacijska šansa koju ne smijemo propustiti. Generacije koje dolaze, naime, ovise o ovome što ćemo mi sada napraviti. Zato nemojmo današnji posao raditi jučerašnjim alatima i očekivati izvrsne sutrašnje rezultate. Vrlo brzo vidjet ćemo hoće li Europa tapkati u digitalnom sumraku ili se vratiti u favorite globalne tehnološke utrke. Kao izvjestitelj, kao Europljanin, vjerujem i siguran sam u ovu drugu.